Twee liggame binne week by Voëlklip gevindArgieffoto van Voëlklip naby Heroldsbaai. (Foto: Elaine Krige/Maroela Media) Skaars ŉ week nadat die liggaam van ŉ 65-jarige man van Mosselbaai in die see by Voëlklip gekry is, het die polisie ŉ vrou se liggaam op dieselfde plek uit die see gehaal. Die vrou, vermoedelik van Groot‑Brakrivier, se bakkie het van die omstrede uitkykpunt by Voëlklip naby Heroldsbaai in die see getuimel. Kapt. Malcolm Potje, polisiewoordvoerder van die Wes-Kaap, sê die liggaam is omtrent 12:15 deur ‘n verbygaande motorfietsryer opgemerk. “Inligting vanaf die toneel dui daarop dat die motorfietsryer remmerke op die pad naby die afgrond opgemerk het. Hy het ondersoek ingestel en die liggaam van ‘n vrou halfpad teen die afgrond op die rotse sien lê. Sy het verskeie beserings opgedoen. Hy het ook ‘n Toyota bakkie verder af in die water sien dryf.” Die polisie en brandweer is na die toneel ontbied en die vrou is dood verklaar. In ŉ soortgelyke voorval, ses dae tevore, is die liggaam van ŉ 65-jarige man van Mosselbaai Saterdag uit die see by Voëlklip gebring. Die man is die vorige dag as vermis aangemeld. Die man se geparkeerde motor is by die uitkykpunt aangetref. Die plaaslike munisipaliteit het in Maart 2021 reeds hout paaltjies langs die grondpad by Voëlklip geplaas in ŉ poging om voertuie te keer om by die afgrond af te ry. Ten spyte hiervan het minstens vyf voertuie sedertdien oor die krans gestort en die insittendes omgekom.